A Bizottság határozata

(1999. március 17.)

a törzskönyvezett lovak Kirgizisztán egyes részeiről a Közösségbe irányuló behozatalára irányadó állat-egészségügyi feltételek tekintetében a 79/542/EGK tanácsi határozat, valamint a 92/160/EGK és a 93/197/EGK határozat módosításáról

(az értesítés a C(1999) 609. számú dokumentummal történt)

(EGT vonatkozású szöveg)

(1999/236/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a legutóbb Ausztria, Finnország és Svédország csatlakozási okmányával módosított, a lófélék mozgására és harmadik országból történő behozatalára irányadó állat-egészségügyi feltételekről szóló, 1990. június 26-i 90/426/EGK tanácsi irányelvre [1] és különösen annak 12., 13., 15., 16. cikkére, valamint 19. cikkének ii. pontjára,

(1) mivel a legutóbb az 1999/227/EK határozattal [2] módosított 79/542/EGK tanácsi határozat [3] megállapította azon harmadik országok listáját, amelyekből a tagállamok szarvasmarhafélék, sertések, lófélék, juhok és kecskék, valamint friss hús és húsipari termékek behozatalát engedélyezik;

(2) mivel a legutóbb az 1999/228/EK határozattal módosított 92/160/EGK határozatával [4] a Bizottság megállapította bizonyos harmadik országok régiókba sorolását a lófélék behozatala tekintetében;

(3) mivel a legutóbb az 1999/227/EK határozattal módosított 93/197/EGK bizottsági határozat [5] meghatározta a törzskönyvezett lovak behozatalára irányadó állat-egészségügyi feltételeket és az állatorvosi bizonyítvány kiállítását;

(4) mivel a Bizottság kirgizisztáni állatorvosi ellenőrző kiküldetését követően úgy tűnik, hogy a lófélék tekintetében az állat-egészségügyi helyzetet az állatorvosi szolgálatok kielégítően ellenőrzik;

(5) mivel Kirgizisztán állatorvosi hatóságai írásban vállalták, hogy 24 órán belül fax, távirat vagy telex útján értesítést küldenek a Bizottságnak és a tagállamoknak a 90/426/EGK irányelv A. mellékletében említett, lófélékben előforduló bármely, az országban kötelezően bejelentendő fertőző vagy ragályos betegség megállapításáról, és megfelelő időn belül a lófélékkel kapcsolatos védőoltási vagy behozatali politika valamennyi változásáról;

(6) mivel Kirgizisztánban a lovakat évente vizsgálják a takonykór esetleges előfordulására, de legalább hat hónapja egyetlen pozitív leletről sem számoltak be; mivel afrikai lópestis, lovak venezuelai fertőző agy- és gerincvelő gyulladása és fertőző hólyagos szájgyulladás még soha nem fordult elő Kirgizisztánban;

(7) mivel a lovak vírusos arteritisének figyelése csak most indult, és az ország helyzete e betegség tekintetében véglegesen még nem határozható meg; mivel ennek megfelelően a közösségi behozatalra szánt, 180 naposnál idősebb nem kasztrált hímivarú lovakat laboratóriumi vizsgálatoknak kell alávetni e betegségre;

(8) mivel tenyészbénaság már előfordult Kirgizisztán egyes részeiben; mivel azonban az Issyk-Kul térség legalább hat hónapja mentes a tenyészbénaságtól és hivatalos garanciákat adtak arra, hogy a lófélék e térségbe irányuló mozgása az ország egyéb részeiből hatósági állatorvosi ellenőrzés alatt áll;

(9) mivel a Kirgizisztán bizonyos részeiben uralkodó ló-egészségügyi helyzet miatt helyénvalónak tűnik az érintett ország régiókba sorolása annak érdekében, hogy Kirgizisztán területének csak a betegségmentes részéről legyen megengedett törzskönyvezett lovak behozatala a Közösségbe;

(10) mivel az állat-egészségügyi feltételeket és állatorvosi bizonyítványokat az érintett harmadik ország állat-egészségügyi helyzetének megfelelően kell elfogadni; mivel ez az eset csak a törzskönyvezett lovakra vonatkozik;

(11) mivel a 79/542/EGK határozatot, valamint a 92/160/EGK és a 93/197/EGK határozatot megfelelően módosítani kell;

(12) mivel az e határozatban előírt intézkedések összhangban vannak az Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

A 79/542/EGK határozat mellékletének 2. részében a lófélék külön oszlopa az ISO–kód betűrendjének megfelelő helyen a következő sorokkal egészül ki:

"KG | Kirgizisztán | × | (1)" |

2. cikk

A 92/160/EGK határozat melléklete a következőképpen módosul:

1. a melléklet a következő szöveggel egészül ki:

"Kirgizisztán (4)

Issyk-Kul térség";

2. a következő lábjegyzettel egészül ki:

"(4) A Közösségbe csak törzskönyvezett lovak tartós behozatala engedélyezett."

3. cikk

A 93/197/EGK bizottsági határozat a következőképpen módosul:

1. Az I. melléklet B. csoportjában szereplő harmadik országok jegyzéke az ISO kód betűrendjének megfelelő helyen a "Kirgizisztán (1) (2) (KG)" szöveggel egészül ki.

2. A II. mellékletben a B csoport egészségügyi bizonyítványa címének helyébe a következő szöveg lép:

"B – EGÉSZSÉGÜGYI BIZONYÍTVÁNY

törzskönyvezett lovak Kirgizisztán (1) területéről a Közösség területére való behozatalára, valamint törzskönyvezett lófélék, továbbá tenyésztés és termelés céljából tartott lófélék Közösség területére behozatalára Ausztrália, Bosznia és Hercegovina, Bulgária, Belarusz, Ciprus, a Cseh Köztársaság, Észtország, Horvátország, Magyarország, Litvánia, Lettország, Macedónia (volt Jugoszláv Köztársaság), Új-Zéland, Lengyelország, Románia, Oroszország (1), a Szlovák Köztársaság, Szlovénia, Ukrajna és a Jugoszláv Szövetségi Köztársaság területéről."

4. cikk

Ennek a határozatnak a tagállamok a címzettjei.

Kelt Brüsszelben, 1999. március 17-én.

a Bizottság részéről

Franz Fischler

a Bizottság tagja

[1] HL L 224., 1990.8.18., 42. o.

[2] HL L 83., 1999.3.27., 77. o.

[3] HL L 146., 1979.6.14., 15. o.

[4] HL L 71., 1992.3.18., 27. o.

[5] HL L 86., 1993.4.6., 16. o.

--------------------------------------------------